Назарбаев: Мен туралы жазылған өлеңдер мен түсірілген фильмдер маған ұнамайды
"Назарбаев: Мен туралы жазылған өлеңдер мен түсірілген фильмдер маған ұнамайды" | "https://abai.kz/post/48078"
TITLE: Назарбаев: Мен туралы жазылған өлеңдер мен түсірілген фильмдер маған ұнамайды
URL: https://abai.kz/post/48078
META: "Назарбаев: Мен туралы жазылған өлеңдер мен түсірілген фильмдер маған ұнамайды" | "https://abai.kz/post/48078"
DATE: 18.03.2017
AUTHOR(s): Абай-Ақпарат
TOTAL WORDS: 338
TEXT: Қазақстан президенті Нұрсұлтан Назарбаев өзі туралы түсірілген фильмдер, жазылған өлең-жырлар мен қойылған ескерткіштерге қатысты пікір білдірді. Президенттің БАҚ өкілдерімен кездесуі барысында Esquire.kz сайтының шеф-редакторы Гүлнәр Бажкенова: “Соңғы уақытта сіздің құрметіңізге өлеңдер жазылып, кино түсіріліп, ескерткіштер қойылып жатыр, депутаттар да түрлі ұсыныстар жолдап жатыр. Конституцияның 91-бабын өзгерту арқылы тұңғыш президенттің мәртебесін бекітіп те қойды. Менің сауалым қарапайым ғана: Сіз бұған қалай қарайсыз? Сізге бұл керек пе? Әлде мұның бәрі соларды жасап жатқан адамдарға қажет пе?”, – деп сұрады. “Бір сөзбен ғана айта аламын: маған мұндай нәрселер керек емес. Мен бұл туралы үнемі ашық айтып жүрмін”, – деді президент. Ол Марк Аврелийдің “Ескерткіш соғу арқылы, келер ұрпақ сені есіне алады деп ойлама” деген сөзін келтірді. “Кезінде Лениннің, Сталиннің ескерткішін шуылдап қолдағандар қазір не болды. Сол қолдаған адамдар әлгі тұлғаларды өздері құлатып тастады. Кейін президенттіктен кеткен кезде, мен келер ұрпақтың шешіміне әсер ете алмайтын боламын”, – деді Назарбаев. “Мен бір нәрсеге ғана келісімімді бердім, ол Назарбаев атындағы университет. Бұл еліміздегі барлық университеттерге үлгі болатын ерекше оқу орны. Бұған барша қоғамның, үкіметтің назарын аударып, дұрыс даму жолында болу үшін келістім. Бұл университет тек жоғарғы оқу орны ғана емес, Қазақстандағы ғылыми орталыққа айналды. Және солай қалады”, – деді президент. Елбасы өзге ұсыныстардың ешбіріне ешқашан келісім бермегенін қадап айтты. “Сол себепті тағы да қайталап айтайын, маған бұлар керек емес. Маған бұл ұнамайды. Саясат туралы, әрбір адам мен оның істері туралы, қандай адам болды, қандай әке, қандай ана, артына қандай із қалдырды, әңгіме осы жағында болуы тиіс. Жаңа Қазақстан мемлекетін құру үшін маған халықты басқарып, картадан орын табу керек болды. Осы елдің астанасын нөлден бастап құрып, жоқтан бар еттік. Міне қараңыздар. Астана – еліміздің мақтанышына айналды”, – деді Назарбаев. Соңғы жылдары елімізде Нұрсұлтан Назарбаев туралы бірнеше сериялы фильмдер түсіріліп, бірқатар кітаптар жазылған. Тіпті оның атын ел астанасына, әуежайға, басқа да нысандарға беру де ұсынылды. Алайда мемлекет басшысы Астананың атын ауыстыру туралы ұсынысқа қарсы шығып, қолдамады. Президент осы сұхбат барысында келесі президент сайлауына қатысу мүмкіндігі туралы және жердің сатылуына қатысты да ойын айтты. Сондай-ақ, ол өзім тағайындайтын адамдардың сенімнен шықпауы жаныма батады деген болатын. Абай ақпарат
